Cwestiynau Cyffredin – Heddlu Gwent

**Ydw i'n gymwys?**  
Mae manylion llawn ein meini prawf ar gyfer cymhwyso ar ein gwefan. Fodd bynnag, os oes gennych chi unrhyw gwestiynau nad ydym wedi eu hateb, mae croeso i chi gysylltu'n uniongyrchol â ni a dod i'r sesiynau Ymwybyddiaeth Swyddogion Heddlu.

**Beth yw'r broses recriwtio?**

Y cam cyntaf fydd proses ymgeisio ar-lein, sy'n golygu nifer o brofion ar-lein a llenwi ffurflen gais.  Rhaid i chi lwyddo ym mhob prawf cyn y gallwch lenwi'r ffurflen gais. Ar ôl i chi gwblhau'r broses ymgeisio'n llwyddiannus bydd yr adran Adnoddau Dynol yn cysylltu â chi i ofyn i chi fynd i'r Ganolfan Asesu Genedlaethol ym Mhen-y-bont ar Ogwr.

**Sut gallaf ddysgu mwy am y broses o ddewis ymgeiswyr?**

Ceir manylion gwiriadau cyn cyflogaeth ar y wefan. Rydym yn gofyn i bob ymgeisydd fod yn bresennol yn nigwyddiadau Ymwybyddiaeth Swyddogion Heddlu'r llu hefyd ar 4 Medi 2019 neu 14 Medi 2019.

**A fydd hyfforddiant yn cael ei ddarparu?**

Bydd y chwe mis cyntaf o hyfforddiant yn seiliedig yn yr ystafell ddosbarth. Bydd swyddogion heddlu a swyddogion hyfforddi staff heddlu'n darparu'r cwrs mewn sefydliad hyfforddi heddlu ym Mhen-y-bont ar Ogwr. Mae hwn yn gwrs dibreswyl sydd wedi cael ei gynllunio i fanteisio i'r eithaf ar botensial dysgu, yn academaidd ac yn ymarferol, a dechrau datblygu sgiliau plismona gweithredol. Mae maes llafur yr ystafell ddosbarth yn seiliedig ar y cwricwlwm a ddatblygwyd gan y Coleg Plismona, sy'n cynnwys pob maes sy’n ofynnol ar gyfer swydd Cwnstabl Heddlu.

Byddwch yn ymgymryd â phecynnau e-ddysgu amrywiol hefyd, ynghyd â hyfforddiant ffitrwydd, cymorth cyntaf a diogelwch personol. Ar wahanol gamau yn ystod y cwrs, bydd angen i gwnstabliaid dan hyfforddiant ddangos eu dealltwriaeth a gwybodaeth trwy brosesau asesu anffurfiol a ffurfiol. Bydd hyn yn cynnwys arholiadau amlddewis, aseiniadau ac asesiadau ymarferol.

Disgwylir i gwnstabliaid dan hyfforddiant ddangos yr ymddygiad ac agwedd briodol bob amser yn ystod eu hyfforddiant, yn unol â Chod Moeseg y gwasanaeth heddlu.

Ar ôl cwblhau'r flwyddyn gyntaf yn llwyddiannus bydd swyddogion dan hyfforddiant yn dechrau ar gyfnod dysgu mewn gorsaf heddlu weithredol gyda thiwtor cymwys. Bydd llwyddo ar y cam dysgu hwn yn golygu bod cwnstabliaid dan hyfforddiant yn cael eu gosod ar batrôl annibynnol.

Yn ystod yr ail a’r drydedd flwyddyn, yn gweithio mewn amgylchedd gweithredol, bydd cwnstabliaid dan hyfforddiant ar y brentisiaeth yn gweithio i ennill gradd mewn Ymarfer Plismona Proffesiynol tra bydd cwnstabliaid dan hyfforddiant graddedig yn gweithio i ennill Tystysgrif Raddedig mewn Plismona Proffesiynol.  
Bydd gofyn i recriwtiaid ar y ddwy raglen gwblhau portffolio cymhwysedd galwedigaethol yn ystod eu cyfnodau prawf, a bydd gofyn iddynt gwblhau gwaith y tu allan i oriau hyfforddiant.

**A fydd hi’n bosibl tynnu yn ôl o'r broses recriwtio ar unrhyw adeg?**Yr ateb cryno yw bydd. Mae plismona'n swydd gyffrous ond mae'n heriol iawn hefyd, ac nid yw'n addas ar gyfer pawb. Fodd bynnag, gofynnwn i ddarpar swyddogion heddlu ystyried yr heriau hyn ac ystyried pa mor addas ydyn nhw ar gyfer y swydd cyn cyflwyno eu cais.

**Fel Prentis, pa mor hir fydd fy nghyfnod prawf?**Fel **myfyriwr** sydd wedi cofrestru ar y cwrs Prentisiaeth Gradd Cwnstabl Heddlu, byddwch ar gyfnod prawf am dair blynedd.

**Fel rhywun ar y cwrs graddedig, pa mor hir fydd fy nghyfnod prawf?**Fel rhywun ar y cwrs graddedig, byddwch ar gyfnod prawf am ddwy flynedd.

**Beth fydd yn digwydd yn ystod y cyfnod prawf Prentisiaeth?**Ar ôl i chi gael eich penodi, byddwch yn cychwyn ar raglen ddysgu ddechreuol am chwe mis yn lleoliad Dysgu a Datblygu Heddlu De Cymru ym Mhen-y-bont ar Ogwr. Byddwch hefyd yn ymgymryd â chyfnod dysgu yn y gymuned am 12 wythnos, lle y bydd disgwyl i chi gyflawni statws patrôl annibynnol. Am weddill y cyfnod prawf byddwch yn cyflawni dyletswyddau gweithredol yn y gweithle yn casglu tystiolaeth o gymhwysedd galwedigaethol. Bydd gofyn i chi gyflawni elfennau academaidd hefyd sy'n cael eu pennu ar eich cyfer chi gan brifysgol partner. Bydd llwyddiant yn yr elfennau ymarferol ac academaidd yn arwain at gael eich cadarnhau yn Gwnstabl.

**Beth fydd yn digwydd yn ystod y cyfnod prawf i raddedigion?**Ar ôl i chi gael eich penodi, byddwch yn cychwyn ar raglen ddysgu ddechreuol am chwe mis yn lleoliad Dysgu a Datblygu Heddlu De Cymru ym Mhen-y-bont ar Ogwr. Byddwch yn cwblhau cyfnod dysgu yn y gymuned am 12 wythnos, lle y bydd disgwyl i chi gyflawni statws patrôl annibynnol. Am weddill y cyfnod prawf byddwch yn cyflawni dyletswyddau gweithredol yn y gweithle yn casglu tystiolaeth o gymhwysedd galwedigaethol. Bydd gofyn i chi gyflawni elfennau academaidd hefyd sy'n cael eu pennu ar eich cyfer chi gan brifysgol partner. Bydd llwyddiant yn yr elfennau ymarferol ac academaidd yn arwain at gael eich cadarnhau yn Gwnstabl.

**Felly pam mae un yn fyrrach na'r llall?** Mae hyn oherwydd yr amrywiant yn y gofynion academaidd.

**A fyddaf yn cael amser i gwblhau elfennau academaidd y cymhwyster?**Byddwch yn cael rhywfaint o amser dysgu wedi'i neilltuo i astudio, ond mae gofyn am lawer o ymroddiad i gyflawni rhai o'ch astudiaethau academaidd y tu allan i oriau gwaith.

**Os byddaf yn methu ar unrhyw adeg, a fyddaf yn gallu ail sefyll?**Os byddwch yn methu ar unrhyw bwynt yn y broses, bydd y llu yn eich hysbysu. Er nad yw'n bosibl ail sefyll, bydd yn bosibl ail ymgeisio o fewn chwe mis i gael eich hysbysu.

**Ble byddaf yn astudio?**Bydd yr holl ddarpariaeth wyneb yn wyneb yn digwydd yn adeiladau'r heddlu yn ardal Heddlu De Cymru. Bydd astudio yn eich amser eich hun a dysgu ar-lein yn digwydd o bell.

**A fyddaf yn derbyn costau teithio neu gynhaliaeth yn ystod y cyfnod hyfforddi?***Na fyddwch - chi fydd yn gyfrifol am unrhyw gostau teithio.*

**A fydd rhaid i mi dalu am unrhyw ddeunyddiau rwy'n eu prynu ar gyfer y cwrs? Llyfrau ac ati**Bydd y Llu a'r brifysgol partner yn darparu deunyddiau dysgu i fyfyrwyr am ddim.

**Nid oes gen i gymhwyster Lefel 3, ydw i dal yn gallu ymgeisio?**Ydych - gallwch ymgeisio ar gyfer y Brentisiaeth Gradd (prentisiaeth tair blynedd), fodd bynnag, bydd gofyn i chi gyflawni prawf ar-lein sy'n mesur gallu academaidd.

**Beth os ydw i eisiau ymgeisio, ond heb unrhyw gymwysterau?**Gweler uchod

**Beth yw’r profion ar-lein:**Os nad oes gennych chi gymhwyster Lefel 3 neu uwch rhaid i chi lwyddo mewn prawf rhesymu llafar a phrawf cyfrifo. Bydd y rhain yn profi eich gallu academaidd at Lefel 3. Os byddwch yn llwyddo yn y profion uchod, ond yn methu mewn rhan arall o'r broses recriwtio, ni fydd gofyn i chi wneud y profion hyn eto os ydych am ail ymgeisio ar ôl chwe mis.  
Mae'n rhaid i bob ymgeisydd gwblhau dau brawf (beth bynnag yw eu cymwysterau), sef prawf Crebwyll mewn Sefyllfa a Holiadur Arddull Ymddygiad. Rhaid llwyddo yn y ddau brawf i fynd ymlaen yn y broses ymgeisio.

**Rwy'n Swyddog Cymorth Cymunedol Heddlu neu Gwnstabl Gwirfoddol sy'n gwasanaethu, ond nid oes gen i gymhwyster Lefel 3. Ydw i dal yn gallu ymgeisio?**Ydych, ond mae'r gofynion cymhwysedd ar gyfer y llwybr Prentisiaeth yn dal yn berthnasol.

**Beth fydd yn digwydd os bydd ymgeisydd yn methu â chadw apwyntiad?**  
Os bydd ymgeisydd yn methu â chadw unrhyw apwyntiadau yn ystod y broses, heb hysbysu ymlaen llaw a nodi rheswm boddhaol, rydym yn cadw'r hawl i ddiddymu'r ymgeisydd o'r broses.

**A ganiateir gwyliau blynyddol yn ystod y cyfnod hyfforddi?**   
Mae ein cyrsiau newydd, cyffrous - Gradd Prentisiaeth Cwnstabl Heddlu a Rhaglen Fynediad i Raddedigion, a'u trefn academaidd yn golygu y bydd gwyliau blynyddol yn gyfyngedig yn ystod chwe mis cyntaf eich cyfnod prawf. Byddwch yn ymwybodol os ydych wedi bwcio gwyliau neu os nad ydych yn gallu bod yn bresennol ar gyfer hyfforddiant am unrhyw reswm ar ddiwrnodau y tu allan i'r cyfnodau gwyliau gosodedig, mae'n debygol iawn na fyddwch yn gallu ymuno. Ni chaniateir cyfnodau hir o wyliau blynyddol yn ystod y cyfnod hwn. Pan gewch eich penodi, rhoddir tair wythnos penodedig o wyliau i chi yn ystod eich chwe mis cyntaf o hyfforddiant. Yn anffodus, oherwydd bod gofynion y llu yn newid trwy'r amser, ni allwn ddarparu dyddiadau derbyn/gwyliau ymlaen llaw.

**A ddylai ymgeisydd ddatgan anabledd megis dyslecsia? A oes unrhyw addasiadau rhesymol ar gyfer y Ganolfan Asesu?**  
Os ydych am geisio addasiadau rhesymol yn y Ganolfan Asesu SEARCH, bydd angen cyflwyno adroddiad diagnostig llawn (a gafwyd pan oedd yr ymgeisydd dros 16 oed), ar y pwynt ymgeisio os yn bosibl, i'r tîm recriwtio i'w anfon ymlaen at y Coleg Plismona. Y Coleg sy'n gyfrifol am gadarnhau bod yr adroddiad yn ddilys ac am gynnig/cynigion wedyn ar gyfer addasiadau rhesymol. Bydd angen i'r ymgeisydd gytuno i unrhyw addasiadau cyn y Ganolfan Asesu. Dylai ymgeiswyr sy'n ymholi am addasiadau rhesymol ychwanegol wneud hynny trwy gyfrwng y tîm recriwtio. Ceir gwybodaeth bellach am y gofynion ar gyfer addasiadau rhesymol yn y polisi Reasonable Adjustment and Accommodation, sydd ar gael yma - <http://recruit.college.police.uk/Officer/after-I-apply/Pages/Constables-Assessment-Centre.aspx>

**Faint byddaf yn cael fy nhalu?**

Prentisiaeth Gradd Cwnstabl Heddlu

|  |  |  |
| --- | --- | --- |
|  |  |  |
| Pwynt Cyflog 0 | £20,880 | Cyflog dechrau |
| Pwynt Cyflog 1 | £24,177 | Porth 1 (12 mis) |
| Pwynt Cyflog 2 | £25,269 | Porth 2 (2 flynedd) |
| Pwynt Cyflog 3 | £26,370 | Diwedd cyfnod prawf (3 blynedd) |

Rhaglen Fynediad i Raddedigion

|  |  |  |
| --- | --- | --- |
|  |  |  |
| Pwynt Cyflog 0 | £20,880 | Cyflog dechrau |
| Pwynt Cyflog 1 | £24,177 | Porth 1 (12 mis) |
| Pwynt Cyflog 3 | £26,370 | Diwedd cyfnod prawf (dwy flynedd) |

Mae ystod gyflog cwnstabl yn codi i £40,128 y flwyddyn.